苏轼
清溪词
大江南兮九华西，泛秋浦兮乱清溪。
水渺渺兮山无蹊，路重复兮居者迷。
烂青红兮粲高低，松十里兮稻千畦。
山无人兮云朝跻，霭蒙蒙兮渰凄凄。
啸林谷兮号水泥，走鼪鼯兮下凫鷖。
忽孤垒兮隐重堤，杳冥茫兮闻犬鸡。
郁万瓦兮鸟翼齐，浮轩楹兮飞棋枅。
雁南归兮寒蜩嘶，弄秋水兮挹玻璃。
朝市合兮杂髦齯，挟箪瓢兮佩锄犁。
鸟兽散兮相扶携，隐惊雷兮骛长霓。
望翠微兮古招提，挂木杪兮翔云梯。
若有人兮怅幽栖，石为门兮云为闺。
块虚堂兮法喜妻，呼猿狙兮子鹿麛。
我欲往兮奉杖藜，独长啸兮谢阮嵇。